Publication: Magyar Közlöny
Issue: MK-2001-149 (Year: 2001, Number: 149)
Era: 1990-2004
Section: a 9/2001. (XII. 20.) SZCSM rendelethez
Paragraph Index: 488

c) A gyakorlati vizsga tartalma — Előzetes vizsgafeladat: Személyes gondoskodást nyújtó intézményben a gyakorlati idő utolsó három hetében (minimum 100 óra) végzett, közvetlen szociális munka. A vizsgázó az adott terepintézmény profiljához és munkarendjéhez igazodva vesz részt a segítő tevékenységben és végzi a központi programban leírt harmadik szintű gyakorlatnak megfelelő feladatokat. Egy olyan konkrét szociális probléma elemzését tartalmazó záródolgozat elkészítése, amelynek megoldásában a terepgyakorlata során a hallgató is részt vett. A záródolgozat témáját a vizsgázó választja meg. Dolgozatában a vizsgázó számot ad arról, hogy érzékel és szakszerűen átlát egy komplex szociális problémát és a képzés során szerzett ismereteit és jártasságát az adott probléma megoldásának szolgálatába tudja állítani, illetve képes együttműködni más szakemberekkel. A záródolgozatot a központi program erre vonatkozó iránymutatásait figyelembevéve kell elkészíteni. — Bizottság előtti vizsgafeladat: Záródolgozat védése A vizsgázó záródolgozatát a szakmai vizsgabizottság előtt szóban megvédi. A védés alapjául szolgáló kérdéseket — amelyeknek szorosan kapcsolódni kell a záródolgozat témájához, tartalmához — a dolgozat bírálói állítják össze és a szakmai vizsga előtt legalább 10 nappal a vizsgázó rendelkezésére bocsátják. A vizsgázó a kérdések megválaszolásával bizonyítja, hogy elméleti és gyakorlati felkészültsége alkalmassá teszi őt a szociális asszisztensi feladatok végzésére. A záródolgozat védése, bár a gyakorlati vizsga része, de sajátos jellege miatt a szóbeli vizsgával egy napra szervezendő! A vizsgára meghívható a vizsgázónak az a tereptanára, aki a terepgyakorlat harmadik szakaszában a vizsgázó munkáját irányította, az előzetes vizsgafeladatok teljesítését értékelte.

Source: https://magyarkozlony.hu/hivatalos-lapok/a7cfe0117b20fa9193dac2b7161563ac11afb3db/dokumentumok/9e2e67abea9e926894851bc07c8df7751fe8fe87/letoltes